ምርጫ ቦርድ ለፖለቲካ ፓርቲዎች አቤቱታ ክልሎችና የፖሊስ ኮሚሽኖች ምላሽ እንዲሰጡ ጠየቀ
የኢትዮጵያ ብሔራዊ ምርጫ ቦርድ የተለያዩ ፓርቲዎች ያቀረቡለትን አቤቱታዎች መነሻ በማድረግ፣ ክልሎችና የፖሊስ ኮሚሽኖች ምላሽ እንዲሰጡ በደብዳቤ መጠየቁን አስታወቀ፡፡ ክልሎቹና የፖሊስ ኮሚሽኖች ትግራይ፣ አማራ፣ ደቡብና ኦሮሚያ ናቸው፡፡በትግራይ ክልል ላይ አቤቱታ ያቀረበው የትግራይ ዴሞክራሲያዊ ፓርቲ (ትዴፓ) መሆኑን የገለጸው ቦርዱ አቤቱታውም እስር፣ ማስፈራራትና የቢሮ መዘጋት ነው ብሏል፡፡ በአማራ ክልል ላይ አቤቱታ ያቀረበው የኢትዮጵያ ዜጎች ለማኅበራዊ ፍትሕ ፓርቲ (ኢዜማ) ደግሞ የስብሰባዎች መሰናከል በጎንደርና በደብረ ብርሃን እንዳጋጠመው፣ የፀጥታ ኃይሎችም ለስብሰባዎች መሰናከል ትብብር ማድረጋቸውን ማመልከቱን ቦርዱ አስታውቋል፡፡ በኦሮሚያ ክልል ላይ አቤቱታ ያቀረቡት የኦሮሚያ ብሔራዊ ፓርቲ (ኦብፓ)፣ የኦሮሞ ፌዴራሊስት ኮንግረስ (ኦፌኮ) እና የኦሮሞ ነፃነት ግንባር (ኦነግ) የአባላት እስራት፣ የቢሮ መዘጋት፣ የታፔላ መነቀል፣ ማስፈራራትና የመሥራቾች ፊርማ መነጠቅ በተለያዩ የኦሮሚያ ክፍሎች እንደ ደረሱባቸው መግለጻቸውን ቦርዱ አስረድቷል፡፡ በደቡብ ክልል ላይ አቤቱታ ያቀረበው የጌዴኦ ሕዝብ ዴሞክራሲያዊ ድርጅት (ጌሕዴድ) መሆኑን፣ የተፈጸመበት ድርጊትም ሰነድ መነጠቅና የማሟያ ፊርማ ማሰባሰብ ሒደት መደናቀፍ እንደሆነ ከምርጫ ቦርድ ለመረዳት ተችሏል፡፡ብሔራዊ ምርጫ ቦርድ የፖለቲካ ፓርቲዎቹ ያቀረቡትን አቤቱታ በማያያዝ፣ የሚመለከታቸውን የመንግሥት አካላት ጉዳዩን ከሚያስረዱ ሰነዶች ጋር የካቲት 26 እና 27 ቀን 2012 ዓ.ም. በቦርዱ ጽሕፈት ቀርበው እንዲያስረዱ ደብዳቤ መላኩን አስታውቋል። ለአቤቱታዎቹ ምላሽ እንዲሰጡ ጥሪ የደረሳቸው ተቋማትም የትግራይ ብሔራዊ ክልላዊ መንግሥት መስተዳድር፣ የኦሮሚያ ብሔራዊ ክልላዊ መንግሥት መስተዳድር፣ የአማራ ክልል ፖሊስ ኮሚሽን፣ የደቡብ ክልል ፖሊስ ኮሚሽን፣ የኦሮሚያ ፖሊስ ኮሚሽን፣ የኦሮሚያ ክልል ምሥራቅ ሸዋ ዞን ዝዋይ ባቱ ከተማ ፖሊስ መሆናቸውን ብሔራዊ ምርጫ ቦርድ ገልጿል፡፡ምርጫ ቦርድ የክልሎቹንና የፖሊስ ኮሚሽኖቹን ምላሽና የራሱን ውሳኔ በመገናኛ ብዙኃን አማካይነት ይፋ ያደርጋል ተብሎ ይጠበቃል፡፡